สกู๊ป  : ประกันภัยนาข้าว เพื่อความมั่นคงชาวนาไทย
การมีมติคณะรัฐมนตรีอนุมัติแนวทางในโครงการประกันภัยข้าวนาปี ปีการผลิต 2560 เพิ่มเติม ตามที่กระทรวงการคลังได้นำเสนอ ถือเป็นการตอกย้ำกับการเดินหน้าสร้างความมั่นคง และมีหลักประกันความเสี่ยงในการเพาะปลูกของชาวนาไทย กับการมีกรมธรรม์คุ้มครองการปลูกข้าว 

 
โครงการประกันภัยข้าวนาปี ปีการผลิต 2560 ถือเป็นการสร้างหลักประกัน และความมั่นคงในชีวิตของเกษตรกรผู้ปลูกข้าว จากความไม่แน่นอนที่เกิดขึ้นของสภาพอากาศ อาทิ ได้แก่ อุทกภัย ภัยแล้ง ฝนทิ้งช่วง ลมพายุ ภัยอากาศหนาว น้ำค้างแข็ง ลูกเห็บ และไฟไหม้ ซึ่งถือเป็นความตั้งใจที่รัฐบาลพลเอก ประยุทธ์ จันทร์โอชา ต้องการให้คุณภาพชีวิตของชาวนา ซึ่งเป็นกระดูกสันหลังของชาติ มีชีวิตความเป็นอยู่ที่ดีขึ้น และมีหลักประกันความมั่นคงในอาชีพ
             
 โดยที่ผ่านมารัฐบาลได้อนุมัติหลักการของโครงการที่เปิดโอกาสให้เกษตรกรเข้าร่วมโครงการ เพื่อได้มีเครื่องมือในการบริหารความเสี่ยงจากภัยธรรมชาติ ซึ่งกำหนดเป้าหมายขั้นต่ำ จำนวน 25 ล้านไร่

สำหรับความคุ้มครองตามตารางกรมธรรม์ประกันภัยข้าวนาปี ปีการผลิต 2560 ได้เพิ่มวงเงินความคุ้มครองทั้ง 7 ภัย ซึ่งจะได้รับวงเงินคุ้มครอง 1,260 บาทต่อไร่ จากเดิมคุ้มครอง 1,111 บาทต่อไร่ และภัยจากศัตรูพืชหรือโรคระบาด เพิ่มความคุ้มครอง 630 บาทต่อไร่ จากเดิมคุ้มครอง 555 บาทต่อไร่ โดยเกษตรกรสามารถซื้อได้ตั้งแต่ก่อนเพาะปลูกจนถึงวันสุดท้ายของการขาย แต่ไม่เกินวันที่ 31 สิงหาคม ของทุกภาค ยกเว้นภาคใต้ ไม่เกินวันที่ 15 ธันวาคม
 
 
 เพื่อเป็นการตอกย้ำ และสร้างความมั่นใจให้กับเกษตรกรผู้ปลูกข้าว รัฐบาลได้อนุมัติหลักการเพิ่มเติมในโครงการประกันภัยข้าวนาปี ปีการผลิต 2560   เริ่มตั้งแต่การอนุมัติงบประมาณที่ใช้ในโครงการจำนวน 1,841 ล้าน 1 แสนบาท ซึ่งเป็นเงินคงเหลือจากโครงการประกันภัยนาข้าวเมื่อปี 2559 จำนวน 203 ล้านบาท และอนุมัติงบเพิ่มเติม 1,637 ล้านบาท  โดยยังให้ธนาคารเพื่อการเกษตรและสหกรณ์การเกษตร หรือ ธ.ก.ส. ทำหน้าที่จ่ายเงินอุดหนุนค่าเบี้ยประกันภัยแทนรัฐบาลในส่วนของงบประมาณเพิ่มเติม จำนวน 1637 ล้านบาท ทั้งนี้ หากสิ้นสุดระยะเวลาขายกรมธรรม์แล้วพบว่า  มีจำนวนพื้นที่เอาประภัยมากกว่าพื้นที่เป้าหมายที่เสนอตั้งไว้ จำนวน 30 ล้านไร กระทรวงการคลัง จะเสนอให้คณะรัฐมนตรีพิจารณาอนุมัติงบประมาณเพิ่มเติม
 
 พร้อมกันนี้ ยังให้ ธ.ก.ส. ดำเนินการขายกรมธรรม์ประกันภัยข้าวนาปี ปีการผลิต 2560 โดยเกษตรกรผู้เอาประกันสามารถเลือกใช้บริการพร้อมเพย์ ในการรับ โอนค่าเบี้ยประกันภัย และสินไหมทดแทน โดย ธ.ก.ส.บริหารจัดการความเสี่ยงแต่ละพื้นที่ให้สอดคล้องกับหลักประกันภัย โดยเฉพาะการเข้าร่วมโครงการของเกษตรกรที่อยู่ในพื้นที่ไม่เหมาะสมตามการกำหนดเขตพื้นที่ปลูกข้าว หรือโซนนิ่ง

 โครงการประกันภัยข้าวนาปี ถือเป็นการแสดงความจริงใจของรัฐบาล ที่ช่วยแบ่งเบาภาระให้กับชาวนา พร้อมสร้างหลักประกันที่เป็นการร่วมมือกันทั้งภาครัฐ และเกษตรกร ได้มีเครื่องมือในการบริการจัดการความเสี่ยง ซึ่งหลังจากนี้ไปรัฐบาลจะนำผลการดำเนินการมาศึกษา พร้อมนำไปต่อยอดสินค้าเกษตรอื่นๆ เพื่อยกระดับและสร้างความมั่นคงให้กับเกษตรกรไทย
 
เมื่อประสบผลสำเร็จ รัฐบาลจะนำผลการศึกษา ขยายไปยังการประกันพืชผลกับการเกษตรประเภทอื่นต่อไป สามารถเข้าร่วมโครงการได้อย่างทั่วถึง สร้างความมั่นคงให้การปลูกพืชเพื่อการเกษตรชนิดอื่นตามมาในอนาคต